ΓΡΑΠΤΗ ΕΡΩΤΗΣΗ P-3601/97 υποβολή: Daniel Varela Suanzes-Carpegna (PPE) προς την Επιτροπή (6 Νοεμβρίου 1997)

Θέμα: Χρονοδιάγραμμα για την παρουσίαση των νέων προτάσεων της Επιτροπής όσον αφορά την απαγόρευση της χρήσεως παρασυρομένων δικτύων

Στο Συμβούλιο Υπουργών Αλιείας, της 30ής του παρελθόντος Απριλίου 1997, η ισπανική αντιπροσωπεία υπέβαλε ένα υπόμνημα για την απαγόρευση των παρασυρομένων δικτύων που έλαβε τη συγκατάθεση των αντιπροσωπειών της Ιταλίας και της Γερμανίας υπό την προϋπόθεση ότι αυτή η νέα πρόταση θα ακολουθήσει το πνεύμα της έκθεσης που εγκρίθηκε από το Ευρωπαϊκό Κοινοβούλιο.

Υπό την έννοια αυτή, η Επίτροπος κ. Bonino ομιλώντας ενώπιον της ολομελείας του Ευρωπαϊκού Κοινοβουλίου στις 10 Ιουνίου 1997, ανέλαβε να παρουσιάσει μια νέα πρόταση πρίν από το τέλος του τρέχοντος έτους.

Η επιβεβαίωση της θέσεως αυτής εκ μέρους των προαναφερθεισών αντιπροσωπειών κατά το άτυπο συμβούλιο της la Toja του παρελθόντος Σεπτεμβρίου, στην οποία ήλθε να προστεθεί η δήλωση που πραγματοποίησε προς την ισπανική αντιπροσωπεία ο Υπουργός Αλιείας της Βρετανίας, σύμφωνα με την οποία η κυβέρνησή του θα στηρίξει την απαγόρευση αυτή βάσει των όρων που εγκρίθηκαν στην έκθεση του Ευρωπαϊκού Κοινοβουλίου, συνεπάγεται την ύπαρξη μιας επαρκούς πλειοψηφίας στο Συμβούλιο για να δοθεί θετική έκβαση στη νέα πρόταση όπως τροποποιήθηκε από την Επιτροπή.

Είναι σε θέση η Επιτροπή να δώσει στοιχεία σχετικά με το χρονοδιάγραμμα υποβολής της πρότασης αυτής πριν από το τέλος του τρέχοντος έτους;

Υπάρχει κάποιο γεγονός που δικαιολογεί την αλλαγή της θέσεως της Επιτροπής όπως αυτή διατυπώθηκε ενώπιον της ολομελείας του Ευρωπαϊκού Κοινοβουλίου;

Ειδικότερα έχει κοινοποιήσει η Επιτροπή σε κυβέρνηση κάποιου κράτους μέλους μια θέση αντίθετη ή διαφορετική από την υιοθετηθείσα κατά το Συμβούλιο Υπουργών Αλιείας του Απριλίου ή κατά το άτυπο Συμβούλιο της la Toja η οποία να θέτει υπό αμφισβήτηση την νέα πλειοψηφία ή να απαιτεί μια αλλαγή στρατηγικής για την οριστική επίλυση του προβλήματος της χρήσεως των παρασυρομένων δικτύων;

Απάντηση της κας Bonino εξ ονόματος της Επιτροπής (9 Δεκεμβρίου 1997)

Επισημαίνοντας ότι ουδέποτε πραγματοποιήθηκε άτυπο συμβούλιο υπουργών της la Toja, η Επιτροπή δηλώνει ότι, για μία ακόμη φορά παραμένει αμετακίνητη στην απόφασή της να προβεί σε ταχεία επίλυση του ζητήματος σχετικά με τα παρασυρόμενα απλάδια. Η διεκπεραίωση της ανωτέρω υποθέσεως είναι ανεξάρτητη από το γεγονός ότι η τρέχουσα πρόταση της Επιτροπής δύναται να χρησιμεύσει ως βάση σχεδίου συμβιβαστικής πρότασης της Προεδρίας, καθώς επίσης και από την υποβολή νέας πρότασης. Το αποτέλεσμα εξαρτάται από τις δυνατότητες εξασφάλισης ειδικής πλειοψηφίας κατά την ψηφοφορία.

Σ'αυτό το πνεύμα, η Επιτροπή ανέλαβε να προσεγγίσει τα πλέον άμεσα ενδιαφερόμενα κράτη μέλη, τον Απρίλιο του 1997, προκειμένου να επιτύχει την ταχύτερη δυνατή απεμπλοκή της διαδικασίας. Οι σχετικές επαφές δεν συνέβαλαν στην εξασφάλιση ειδικής πλειοψηφίας για το σχέδιο συμβιβαστικής πρότασης της Προεδρίας του τρέχοντος εξαμήνου, πριν το τέλος του 1997.

Χάρη στη δεδηλωμένη επιθυμία της βρετανικής Προεδρίας να ενεργήσει ταχέως, πιστεύεται ότι πληρούνται πλέον οι απαιτούμενες συνθήκες για την εξασφάλιση της απαιτούμενης ειδικής πλειοψηφίας στο Συμβούλιο.